સવારે આવીને પપ્પાના ચાય નાસ્તાથી માંડીને પપ્પાના રાતના જમવાની રસોઈ બનાવી આપવાની અને કચરા પોતાની જવાબદારી બાઈએ સંભાળી લીધી. હાશકારો થયો. થોડા દિવસ પછી એક દિવસ અચાનક જ પપ્પાને મળવા પહોંચી ગઈ અને જોયું તો ઘરમાં ચારેકોર ધૂળ હતી, બારીઓ પર કબૂતરની ચરકના ધબ્બા, વાસણોમાં ડાઘા અને રોટલી અરધી બળેલી,પપ્પાના શાકમાં મીઠું બિલકુલ નહીંને મરચું ભરપૂર. મારું મગજ તપી ગયું. બાઈને મેં તરત છૂટી કરી દીધી પણ મનમાં ફરી અપરાધભાવ ઘર કરી ગયો કે પપ્પા સાવ એકલા પડી ગયા. પપ્પાએ પોતાના સ્વભાવ મુજબ ક્યારેય ફરિયાદ નથી કરી એ વાતની ફરિયાદો મારી છાતીમાં ડુમો બનીને ધક્કે ચડી. બે દિવસ પપ્પા સાથે જ રોકાઈ અને નવી કામવાળી ગોઠવીને ભારે મને સાસરિયે પાછી આવી.